**Spinnova Oyj** on suomalainen yhtiö, joka kehittää selluloosakuidun käyttöä erityisesti tekstiiliteollisuuden tarpeisiin. Yritys on laajentanut VTT:n laboratoriomittakaavassa toteuttaman puukuituja langaksi muokkaavan prosessin tuotannolliseen mittakaavaan. Puuvillan käyttöön verrattuna Spinnovan menetelmällä puukuidusta tuotetun langan valmistus kuluttaa 99 prosenttia vähemmän vettä. Prosessissa ei käytetä liuottimia tai muitakaan haitallisia kemikaaleja. Langasta voidaan valmistaa kangasta, joka sopii hyvin vaate- ja tekstiiliteollisuuden käyttöön.

Historia
--------

Spinnovan tuoteidea syntyi syksyllä 2009, kun VTT:llä mikroselluloosatutkimustiimiä johtanut Juha Salmela osallistui konferenssiin Oxfordissa, jossa hämähäkinseittitutkija professori Fritz Vollrathin piti puheenvuoron. Vollrath kertoi, mitkä asiat yhdistävät hämähäkin sisällä olevaa hämähäkinseitin raaka-ainetta ja puusta tehtyä mikroselluloosaa. Salmela ymmärsi, että he voisivat yhdistää tiedot seitin kehräämisestä ja paperinvalmistuksesta ja alkoi testata ideaa tiiminsä kanssa. Myös Salmelan ystävä ja esimies Janne Poranen vakuuttui keksinnöstä, jota kehitettiin yhtenä VTT:n tutkimushankkeena. Vuonna 2014 Poranen, Salmela ja kolme muuta tiimiläistä lähtivät kaupallistamaan kehittelemäänsä teknogiaa. Yhdeksi osakkaaksi lähti VTT, joka luovutti uudelle yritykselle keksintöön liittyvät ipr-oikeudet.

Yritys keräsi noin kaksi miljoonaa euroa pääomasijoituksia alkuvuonna 2015. Tällä yritystä oli tarkoitus kehittää pilottimittakaavan tuotannon mahdollistavaksi toimijaksi. Joitain Spinnovan puukuitulangasta valmistettuja juhlavaatteita nähtiin esimerkiksi jo Presidentinlinnan Itsenäisyyspäivän vastaanotolla 2016. Yrityksen tavoitteena oli saada tuotantoprosessi toimimaan ja kasvamaan niin, että yritys pystyisi vastaamaan tekstiiliteollisuuden materiaalitarpeisiin. Ensimmäinen teollisen mittakaavan pilottilaitos valmistui Jyväskylään vuonna 2018.

Spinnova ja suomalainen tekstiili- ja vaatetusalan yritys Marimekko aloittivat yhteistyön 2017 ja julkaisivat demo-malliston vuonna 2020. Yhteistyö oli finalisti yhdysvaltalaisen Fast Company -talouslehden Innovation by Design -kilpailun Sustainability-kategoriassa ja yhteistyö sai kunniamaininnan Experimental-kategoriassa.

Vuonna 2019 Spinnova keräsi 11 miljoonan euron pääomarahoituksen tekstiilikuidun kaupallistamisvaiheeseen. Pääsijoittaja oli yrityksen teollinen kumppani, brasilialainen sellun tuottaja Suzano Papel el Cellulosa. Sijoittajana oli myös suomalainen pääomasijoittaja Maki.vc ja muita sijoitusyhtiöitä. Spinnova ja norjalainen Bergans julkistivat yhteistyössä tehdyn Collection of Tomorrow -malliston, joka voitti Scandinavian Outdoor -palkinnon.

Vuonna 2020 Spinnova ja tanskalainen Bestseller ilmoittavat tekevänsä yhteistyötä, jonka tavoitteena on saada kuituinnovaatio kauppoihin. Helmikuussa 2021 Spinnova ja ruotsalainen H&M-konserni julkistivat tekevänsä yhteistyötä.

Vuoden 2021 helmikuussa Spinnova ja Suzano kertoivat rakentavansa kaupallisen mittakaavan tehtaan Jyväskylään. Tehtaan on tarkoitus aloittaa Spinnovan ja Suzanon mukaan tuotanto vuonna 2022, jolloin puusta tai jätevirroista valmistettu kuitu tulee globaalien tekstiilialan brändien saataville. Spinnova listautui Helsingin pörssin First North-listalle kesäkuussa 2021. Adidas osallistui Spinnovan listautumisantiin 3 miljoonalla eurolla. Spinnova kertoi tekevänsä tekstiilikuitua nahkajätteestä yhdessä tanskalaisen kenkävalmistaja Eccon kanssa. Yhteistyötä varten Spinnova ja Ecco perustivat Jyväskylään yhteisyrityksen Respinin. Spinnovalla on myös yhteistyösopimus ulkoiluvaatevalmistaja The North Facen kanssa. Sopimuksen tavoitteena on uusien vastuullisten, teknisten ulkoiluvaatteiden kehittäminen. Yhteistyön tavoitteena on myös ekologisten SPINNOVA®-materiaaleja sisältävien tuotteiden kaupallistaminen ja SPINNOVA®-kuidun ensimmäisten kaupallisten tuotantovolyymien käyttö.

Teknologia
----------

Tavanomaisen sellunvalmistusprosessin jälkeen tehdään mekaaninen käsittely, jossa valmistuu mikrofibrilloitu selluloosa (MFC), joka on hienompaa ainesta kuin sellu. Spinnovan prosessiin sellutehtaalta tullessaan MFC:stä tehdään geelimäinen massa, joka ruiskutetaan pienten suutinten läpi suurella nopeudella ja kuivataan, jolloin massasta muodostuu tekstiilivalmis kuitu. Suurin ero muihin selluloosapohjaisiin kuituihin on, ettei selluloosaa liuoteta kemiallisesti. Spinnovan prosessiin ei kuulu lainkaan haitallisia kemikaaleja, ja prosessin ainoa sivuvirta on vesihöyry, joka johdetaan takaisin prosessin alkupäähän.

Tunnustuksia
------------

* Spinnova voitti muun muassa työ- ja elinkeinoministeriön (TEM) vuonna 2015 järjestämän kansainvälisen biojalostamokilpailun. Spinnova Oy on perustettu vuonna 2014, ja toimintansa se aloitti vuoden 2015 alussa. Yhtiön kotipaikka on Jyväskylä ja toimitusjohtaja on Kim Poulsen.

Lähteet
-------

1. 1 2 3  Spinnova Oy kauppalehti.fi. Viitattu 15.2.2017.
2. 1 2 3 4  Sofia Virtanen: Tämä yksityiskohta linnan juhlista meni monelta ohi?  8.12.2016. tekniikkatalous.fi. Viitattu 15.2.2017.
3. ↑  Maija Tamminen: Pörssiin pyrkivä Spinnova on tällainen: Hämähäkinseitin ja sellun yhteisistä piirteistä johtui poikkeuksellinen idea, joka saattaa muuttaa tekstiiliteollisuutta *Tekniikkatalous*. Viitattu 21.9.2021.
4. ↑  Elina Lappalainen: Tekstiilikuidun tuotannon mullistava Spinnova käyntiin 2 miljoonan rahoituksella  13.3.2015. kauppalehti.fi. Viitattu 15.2.2017.
5. ↑  Arkistoitu kopioSpinnova's new wood fibre fabric displayed for the first time  7.12.2016. VTT.  Arkistoitu 15.2.2017. Viitattu 15.2.2017. (englanniksi)
6. ↑  Marja Roiha: Spinnovan pilottituotantolinja valmistui - linja otetaan käyttöön ensi vuonna  19.12.2028. yle.fi. Viitattu 26.5.2021.
7. ↑  Mari Kamaja: Täydellinen match: Spinnovan uusi kuitu ja Marimekon designosaaminen  3/2020. fablehti.fi. Viitattu 26.5.2021.
8. ↑  Marimekko & Spinnova's innovation in Fast Company Awards  5.10.2020. fibre2fashion.com. Viitattu 26.5.2021. (englanniksi)
9. ↑  Spinnovalle 11 miljoonaa puukuidun kaupallistamiseen  9.10.2019. stjm.fi. Viitattu 26.5.2021.
10. ↑  Johan Magnusson: Bergans and Spinnova awarded for Collection of Tomorrow  4.2.2021. scandinavianmind.com. Viitattu 26.5.2021. (englanniksi)
11. ↑  Milja Haaksluoto: Suomalainen "superkuitu" voi tehdä ketjuliikkeiden vaatteista oikeasti kestäviä  25.9.2020. iltalehti.fi. Viitattu 26.5.2021.
12. ↑  Jesse Kuparinen: Spinnova avaa Suomeen miljoonatehtaan brasilialaisen sellujätin kanssa – yhteistyöhön myös H&M  25.2.2021. is.fi. Viitattu 26.5.2021.
13. ↑  Milja Haaksluoto: Vaatevallankumous! Suomeen uuden ekokankaan tehdas vuonna 2022  25.2.2021. iltalehti.fi. Viitattu 26.5.2021.
14. ↑  Puupohjaista vaatekuitua valmistava Spinnova avaa kaupallisen mittakaavan tehtaan Jyväskylään – aloittaa yhteistyön H&M:n kanssa  25.2.2021. mtvuutiset.fi. Viitattu 26.5.2021.
15. ↑  Pörssitulokkaat Puuilo ja Spinnova kovassa nousussa ensimmäisenä päivänä *is.fi*.  24.6.2021. Taloussanomat. Viitattu 24.6.2021.
16. ↑  Adidas mukaan Spinnovan listautumisantiin 3 miljoonalla eurolla *Kauppalehti*.  10.6.2021. Viitattu 24.6.2021.
17. ↑  Anni Lassila: Spinnova alkaa tehdä tekstiilikuitua jätenahasta kenkävalmistaja Eccon kanssa  20.5.2021. hs.fi. Viitattu 26.5.2021.
18. ↑  Spinnova ja johtava ulkoilubrändi The North Face yhteistyöhön *Spinnovagroup*. Viitattu 1.9.2021.
19. ↑  Martti Sarkia: *Koivuperäisen mikrofibrilloidun selluloosan soveltuminen maan stabilointiaineeksi ja flokkulantiksi*. pro gradu. Helsingin yliopisto, maatalous-metsätieteellinen tiedekunta, elintarvike- ja ympäristötieteiden laitos, 2014. Teoksen verkkoversio (viitattu 2.11.2018).
20. ↑  Spinnova taivutti puun langaksi  24.2.2015. kauppalehti.fi. Viitattu 15.2.2017.

Aiheesta muualla
----------------

* Jukka Koivula, 2.11.2016: Video: Puukuidusta tehdyn langan läpimurto on nurkan takana (maaseuduntulevaisuus.fi)
* Cellulose turning into a supermaterial of the future: Broad-based cooperation multiplying the value of Finnish wood (englanniksi) (sciencedaily.com)